Diari Oficial de la Generalitat Valenciana


Sumari del DOGV 4251, del 17-05-2002 (2002/5181)

RESOLUCIÓ de 15 d'abril de 2002, de la Direcció General d'Indústria i Energia, per la qual s'aprova el projecte d'execució de la línia elèctrica aèria de transport de doble circuit, a 220 kV, autoritzada administrativament a Hidrocantábrico Distribución Eléctrica, SA, mitjançant la Resolució de l'esmentat òrgan de data 7 de febrer de 2002, amb origen en la línia l'Eliana-Torrent i final en la subestació transformadora de 220/20 kV, en construcció, a Quart de Poblet (València), i es declara, en concret, la seua utilitat pública.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4251

Data del DOGV
:   17-05-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/5181


Organisme emissor
:   Conselleria d'Innovació i Competitivitat

Tipus de document
:   Resolució

RESOLUCIÓ de 15 d'abril de 2002, de la Direcció General d'Indústria i Energia, per la qual s'aprova el projecte d'execució de la línia elèctrica aèria de transport de doble circuit, a 220 kV, autoritzada administrativament a Hidrocantábrico Distribución Eléctrica, SA, mitjançant la Resolució de l'esmentat òrgan de data 7 de febrer de 2002, amb origen en la línia l'Eliana-Torrent i final en la subestació transformadora de 220/20 kV, en construcció, a Quart de Poblet (València), i es declara, en concret, la seua utilitat pública. [2002/5181]
  
Vist l'expedient ATLINE/2000/695 incoat pel Servei Territorial d'Indústria i Energia de València a instància d'Hidrocantábrico Distribución Eléctrica, SA relatiu a la sol·licitud d'aprovació de projecte d'execució i declaració en concret d'utilitat pública de la línia elèctrica aèria de transport de doble circuit, a 220 kV, autoritzada administrativament a la dita mercantil, mitjançant Resolució de l'esmentat òrgan de data 7 de febrer de 2002.
  
Vist que en el període d'informació pública a què va ser sotmesa la sol·licitud mitjançant anunci en el Boletín Oficial del Estado del dia 17 de desembre de 2001, en el Butlletí Oficial de la Província de València del dia 29 de desembre de 2001 i en el periòdic El Mundo del dia 7 de desembre de 2001, i a través de l'exposició al tauler d'edictes de l'Ajuntament de Quart de Poblet (València), d'acord amb el que s'ha establit en la legislació vigent aplicable, la Sra. Francisca Fresneda del Coso, el Sr. Rafael Pascual Cases, el Sr. Miguel Ricart Vila i el Sr. Antonio Diego Vázquez, presentaren les següents al·legacions, en qualitat de propietaris afectats:
  
- Que hi ha absència d'elements que habiliten el procediment de declaració d'utilitat pública, atés que no es produïx la dita utilitat, ja que la presència en la zona d'instal·lacions de distribució, concretament d'Iberdrola, són capaces d'atendre qualsevol demanda o necessitat d'energia elèctrica actual o futura. Per això, el procediment de declaració d'utilitat pública naix viciat, ja que no respon a un interés general, al dret dels ciutadans a poder gaudir de subministrament elèctric, sinó a l'interés d'una altra entitat distribuïdora d'implantar infraestructura elèctrica en un nou mercat, a fi de fer el seu negoci particular, interés incompatible amb l'institut de l'expropiació.
  
- Que la naturalesa del terreny sobre el qual es pretenen implantar les instal·lacions està classificada com a sòl no urbanitzable comú, que com el propi nom indica, és aquell que es decidix preservar de qualsevol construcció, i no hi ha per al dit sòl una declaració d'interés comunitari que justifique la seua utilització per part d'infraestructura elèctrica, sense que, d'altra banda, li siga d'aplicació l'excepció prevista en l'article 16 de la Llei 4/1992, de 5 de juny, del Sòl no Urbanitzable de la Comunitat Valenciana, per la falta d'utilitat pública del servici que es presta, tal com s'ha argumentat en el punt anterior. De fet, l'Ajuntament de Quart de Poblet (València) emeté informe desfavorable sobre la sol·licitud de llicències d'obres en virtut de l'Estudi d'Impacte Ambiental que se li presentà, encara que a posteriori concedí la dita llicència a precari.
  
I sol·liciten que s'anul·le el procediment de declaració d'utilitat pública per ser contrari a dret.
  
Vist que traslladades les al·legacions al peticionari de la declaració d'utilitat pública, el peticionari hi presentà respostes en les quals exposa les seues consideracions respecte d'això, que en síntesi es referixen a:
  
- Que els arguments esgrimits en les al·legacions presentades són irrellevants quan s'indica que no hi ha elements que habiliten per a la declaració d'utilitat pública de la instal·lació en projecte, perquè hi ha instal·lacions elèctriques en la zona suficients per a dotar de subministrament a futurs clients, atés que ometen la condició cinquena de la Resolució de la Direcció General d'Indústria i Energia de la Generalitat Valenciana de data 17 de novembre de 2000, per la qual es disposa que Hidrocantábrico Distribución Eléctrica, SA haurà de connectar les instal·lacions que per l'esmentat acte administratiu se li autoritzaren i se li aprovaren els seus projectes, a la xarxa de transport d'energia elèctrica. La dita condició implica la construcció d'una subestació transformadora de 220/20 kV autoritzada i aprovat el seu projecte d'execució amb data 27 de desembre de 2001 per la mencionada Direcció General d'Indústria i Energia, i de la línia de transport de 220 kV, objecte d'al·legacions.
  
- Que la legislació aplicable a este tipus d'instal·lacions les declara d'utilitat pública als efectes posteriors d'expropiació forçosa dels béns i drets necessaris per al seu establiment, les quals, en el present expedient tenen com a finalitat i utilitat, en concret, atendre la demanda d'energia elèctrica de diverses actuacions urbanístiques en fase de construcció, les quals no disposen d'una altra font d'alimentació d'energia elèctrica, i no és rellevant quin distribuïdor l'haja de realitzar. Indica, a més, un acte del Tribunal Suprem de 16 d'octubre de 2000 i una sentència del Tribunal Superior de Justícia de la Rioja de 18 d'abril del mateix any, que subratlla la prevalença de l'interés públic de les instal·lacions de transport d'energia elèctrica enfront d'interessos de particulars, pel servici essencial que presten en la societat actual. Mitjançant escrit de data 29 de setembre de 2000, Hidrocantábrico Distribución Eléctrica, SA va traslladar a la Conselleria d'Indústria i Comerç, còpia de les sol·licituds de subministrament efectuades per diferents particulars, cosa necessària per a poder iniciar les seues activitats.
  
- Que són errònies les qualificacions mencionades en les al·legacions en relació amb la naturalesa del terreny sobre el qual es pretén implantar la línia, i hi ha Declaració d'Impacte Ambiental favorable de la Direcció General de Planificació i Gestió del Medi de la Conselleria de Medi Ambient, de data 19 de juliol de 2001, en la qual es tingueren en compte els informes, així mateix, favorables, en relació amb la classificació del sòl, de l'Ajuntament de Quart de Poblet i de la Conselleria d'Urbanisme, Obres Públiques i Transports.
  
- Que l'Ajuntament esmentat concedí la preceptiva llicència d'obres, cosa distinta del compromís adquirit per esta empresa elèctrica, com consta en la llicència d'obres, d'enterrar o desviar la instal·lació en cas de portar-se a cap la urbanització dels terrenys per on ha de passar.
  
I sol·licita que se li atorgue la declaració d'utilitat pública interessada.
  
Vist que, després d'estimar favorable, als efectes ambientals, el projecte de la línia objecte de la present resolució la Direcció General de Planificació i Gestió del Medi de la Conselleria de Medi Ambient, per mitjà de la Declaració d'Impacte Ambiental de data 19 de juliol de 2001, i realitzats la resta de tràmits previstos en la legislació aplicables, amb data 7 de febrer de 2002, la Direcció General d'Indústria i Energia atorgà autorització administrativa a Hidrocantábrico Distribución Eléctrica, SA per a la construcció de la línia elèctrica per a la qual se sol·licita aprovació de projecte i declaració d'utilitat pública en concret.
  
Vist que amb data 6 de març de 2002 l'òrgan instructor de l'expedient ha emés informe favorable sobre la sol·licitud.
  
Vista la normativa de general i d'especial aplicació a la sol·licitud presentada.
  
Atés que amb la construcció de la present instal·lació es preveu la distribució a distints clients als voltants de València i l'alimentació de les instal·lacions autoritzades i aprovades mitjançant la Resolució de la Direcció General d'Indústria i Energia de data 17 de novembre de 2000, i acomplint la condició cinquena que s'hi establia.
  
Atés que en l'expedient no s'ha acreditat cap de les limitacions a la constitució de servitud de pas previstes en l'article 57 de la Llei 54/1997, de 27 de novembre, del Sector Elèctric.
  
La Direcció General d'Indústria i Energia resol:
  
Primer
  
Aprovar el projecte d'execució de la línia elèctrica aèria de transport de doble circuit a 220 kV, autoritzada administrativament a Hidrocantábrico Distribución Eléctrica, SA mitjançant la Resolució de data 7 de febrer de 2002, amb origen en la línia l'Eliana-Torrent i final en la subestació transformadora de 220/20 kV, en construcció, a Quart de Poblet (València), firmat pel Sr. Luis Manuel Santos Moro i visat pel Col·legi Oficial d'Enginyers Superiors Industrials de la Comunitat Valenciana i Albacete, amb data 27 de setembre de 2001, i sotmetre'l a les següents condicions:
  
1. Les obres hauran de realitzar-se d'acord amb el projecte presentat.
  
2. El termini de posada en marxa serà de sis mesos comptats a partir de la notificació de la present resolució. Amb anterioritat a l'acabament del dit termini, Hidrocantábrico Distribución Eléctrica, SA podrà demanar la seua ampliació mitjançant sol·licitud motivada davant la Direcció General d'Indústria i Energia.
  
3. El titular donarà compte de l'acabament de les obres al Servei Territorial d'Indústria i Energia de València a efectes de reconeixement definitiu i extensió de l'acta de posada en marxa.
  
4. Hidrocantábrico Distribución Eléctrica, SA haurà d'observar els preceptes, les mesures i les condicions que s'establisquen en la legislació aplicable a l'activitat de transport d'energia elèctrica.
  
Segon
  
Declarar, en concret, la utilitat pública de la línia elèctrica aèria de transport de doble circuit, a 220 kV, entre la línia l'Eliana-Torrent i la subestació transformadora de 220/20 kV, en construcció, a Quart de Poblet (València), corresponent a l'expedient amb referència ATLINE/2000/695 del Servei Territorial d'Indústria i Energia de València, als efectes assenyalats en la Llei 54/1997, de 27 de novembre, del Sector Elèctric i la urgent ocupació dels béns i drets afectats que s'assenyalen a continuació:
  
L'administració deixarà sense efecte la present resolució en qualsevol moment en què observe l'incompliment de les condicions imposades en ella.
  
La present resolució no és definitiva en via administrativa i contra ella podrà interposar-se recurs d'alçada davant el conseller d'Innovació i Competitivitat, en el termini d'un mes, comptat des de l'endemà de la notificació, d'acord amb el que s'ha establit en l'article 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.